  Майя Бывальцева Анай капиталысь 25 сюрс манетсэ тырыны кутскизы Удмуртиын. Пенси фонд нырысетӥ тыриськонъёсты висъя 1–15 пӧсьтолэзе куриськон сётэм семьяослы, ивортэ Россиысь Пенси фондлэн элькунъя ёзэтэзлэн сайтэз. Со сяна, фондын одӥг пол тыронъёслы куриськонъёсты кутонэз азьланьто. 2016-тӥ арысь 10-тӥ гудырикошконлы Пенси фондлэн улосвыл ёзэсъёсыз 8 сюрс 455 куриськонъёсты кутӥзы, оглом 208 миллион манетлэсь ятырлы. Коньдон басьтыны куриськонэз сётыны луэ электрон амалэн — пенси фондлэн pfrf.ru сайтысьтыз нимаз кабинет пыр. Тодэ вайытом, фондлэсь юрттӥськетсэ электрон амалэн басьтон понна кун юрттӥськетъёслэн огъя порталазы (gosuslugi.ru) пусйиськемын луыны кулэ. Кунмурт порталын пусъемын ни ке, регистраци дыръя сётэм логин но пароль кутӥське. 2016-тӥ арысь 30-тӥ шуркынмонозь куриськонэз озьы ик сётыны луэ фондлэн улон интыя управленияз яке МФЦ пыр. Пенси фондэ яке МФЦ-е вазиськыку, сьӧре луыны кулэ паспорт, коньдонэз келяны счётлэн номереныз банкысь справка. Адями ачиз куриськон сётэ ке: анай капиталлы сертификат но пенси утетъя свидетельство. Басьтэм коньдонэз семья ас мылкыдызъя кутыны быгатэ. Тодэ вайытом, анай капиталысь 25 сюрс манетсэ басьтыны быгато вань семьяос, кудъёсыз анай капиталлы сертификатэз басьтӥзы ни яке 30-тӥ куарусёнозь басьтыны быгатозы но отысь коньдонэз валтӥсь ӧръёсъя ӧз быдтэ на. Анай капиталлы вазиськыны быгатӥсь но та дырозь сертификатлы пенси фондэ вазиськымтэ семьяос огдыре кык куриськон сётыны быгато. Тегъёс: Мерлык Удмуртия пиналъёс Пенсифонд коньдон  